रिटायर्ड डिप्टी कलेक्टर सहित छह लोगाें को जेल
मुआवजा राशि में गड़बड़ी का मामला
डूब प्रभावितों का मुआवजा एवं विशेष पुनर्वास राशि में गड़बड़ी के मामले में एनएचडीसी के रिटायर्ड डिप्टी कलेक्टर, दलाल व उनके परिजन सहित छह आरोपियों को न्यायालय ने तीन-तीन साल की जेल व जुर्माने की सजा सुनाई। फैसला शनिवार को प्रथम श्रेणी न्यायिक मजिस्ट्रेट हेमंत कुमार यादव ने दिया। शासन की ओर से पैरवी कर रहे अतिरिक्त लोक अभियोजन अधिकारी चंद्रशेखर हुक्मलवार ने बताया डिप्टी कलेक्टर रहे संतोष कुमार सक्सेना निवासी एनएचडीसी खंडवा हाल मुकाम हमीरपुर उप्र से मिलकर आरोपियों ने हरसूद क्षेत्र के डूब प्रभावित गांव जलवामाफी के किसान प्रहलाद पिता नत्थू लोहार, मनोज पिता प्रहलाद लोहार, अशोक पिता प्रहलाद लोहार की मुआवजा राशि 2.30 लाख फरियादी प्रहलाद नत्थू व उनके बेटों के सेविंग खातों में खुद के फोटो लगाकर निकाल ली। शेष| पेज 7 पर
आरोपियों में युवराज पिता दिलीपसिंह राजपूत (50) निवासी नर्मदानगर, महेंद्र पिता जसवंतसिंह चौहान (61), रविराज पिता महेंद्रसिंह चौहान (32), चंदनसिंह पिता महेंद्रसिंह चौहान (34) निवासी गढ़ा मोहल्ला मूंदी, सेवकराम पिता सुखराम गंगराड़े (45) शामिल हैं। तत्कालीन डिप्टी कलेक्टर एनएचडीसी सक्सेना ने गड़बड़ी होने के बाद मुआवजा राशि फर्जी लोगों के नाम कर दी। आरोपियों के खाते में 2.30 लाख रुपए पहुंच चुके थे। बाकी राशि भी जमा होना थी, इससे पहले ही फरियादी प्रहलाद ने थाना मोघट में शिकायती आवेदन दिया। जांच के बाद पुलिस ने 17 मई 2003 को आरोपियों के विरुद्ध आईपीसी की धारा 419, 420, 471, 467, 120बी के तहत केस दर्ज किया। न्यायालय में 13 साल तक चले प्रकरण के दौरान सभी आरोपियों को दोषी पाया गया। आरोपी तत्कालीन डिप्टी कलेक्टर संतोष कुमार सक्सेना को धारा 120 बी के तहत दोषी पाया गया। इसी तरह सभी आरोपियों को तीन-तीन साल जेल की सजा सुनाई। फैसले के बाद जुर्माना राशि जमा कर आरोपियों ने स्थानीय कोर्ट से जमानत ले ली।
संतोष कुमार सक्सेना
bho_Deva hin_Deva hin_Deva hin_Deva awa_Deva